Lain mukaan löytötavarasta voi vaatia vain poikkeustapauksissa yli 17 euron säilytysmaksun. Länsi- ja Sisä-Suomen aluehallintoviraston mukaan Löytötavarapalvelu Oy:n hinnoittelu ei ole muuttunut viranomaisen sille antamista laintulkintaohjeista huolimatta.

– Yritys on syyllistynyt löytötavaroiden ylihinnoitteluun, sanoo aluehallintoviraston ylitarkastaja Jouko Nurmi.

Virasto kehottaa Suomen Löytötavarapalvelua muuttamaan asiakkailtaan perimänsä korvaukset löytötavaralain ja -asetuksen mukaisiksi.

Löytötavarapalvelulla on Suomessa seitsemän toimipistettä, jotka sijaitsevat muun muassa Turussa, Tampereella, Helsingissä ja Rovaniemellä.

Yrityksen on muutettava korvauskäytäntönsä 27.2.2015 mennessä ja lisäksi toimitettava tieto muutetusta korvauskäytännöstään Länsi- ja Sisä-Suomen aluehallintovirastoon 13.3.2015 mennessä.

Länsi- ja Sisä-Suomen aluehallintovirasto valvoo löytötavaratoimistoja ja myöntää luvat niiden pitämiseen. Jos toimisto laiminlyö löytötavaralupalaista johtuvan velvollisuuden, virasto voi kehottaa löytötavaratoimistoa täyttämään velvollisuuden määräajassa. Jos laiminlyönnit ovat vakavia tai jos ne annetusta kehotuksesta huolimatta toistuvat, virasto voi osaksi tai kokonaan kieltää löytötavaratoimiston toiminnan määräajaksi, kuitenkin enintään kuudeksi kuukaudeksi. Viranomainen voi tehostaa kieltoa tai kehotusta uhkasakolla.

Yle Turku ei tavoittanut Löytötavarapalvelun edustajaa kommentoimaan uhkasakkoa.